Tullitariffeja ja kauppaa koskevaan yleissopimukseen liitetty Geneven pöytäkirja (1967)



Virallinen lehti nro L 305 , 19/12/1968 s. 0002 - 0003

Suomenk. erityispainos Alue 11 Nide 1 s. 0021

Ruotsink. erityispainos Alue 11 Nide 1 s. 0021

Espanjank. erityispainos: Luku 11 Nide 1 s. 0040

Portugalink. erityispainos: Luku 11 Nide 1 s. 0040

UNTS 1968 VOL 620 s. 294

UN-08/02/1968



TULLITARIFFEJA JA KAUPPAA KOSKEVAAN YLEISSOPIMUKSEEN LIITETTY GENEVEN PÖYTÄKIRJA (1967) Tullitariffeja ja kauppaa koskevan yleissopimuksen sopimuspuolet ja Euroopan talousyhteisö, jotka ovat osallistuneet vuosien 1964-1967 kauppaneuvottelukonferenssiin (jäljempänä "osallistujat"), jotka OVAT ALOITTANEET neuvottelut tullitariffeja ja kauppaa koskevan yleissopimuksen (jäljempänä "yleissopimus") 24 artiklan 6 kohdan, 28 a ja 33 artiklan ja muiden asiassa sovellettavien määräysten mukaisesti, OVAT SOPINEET edustajiensa välityksellä seuraavaa: I - Luetteloja koskevat määräykset 1. Tämän pöytäkirjan liitteenä olevasta osallistujan luettelosta tulee kyseisen osallistujan yleissopimukseen liitetty luettelo päivänä, jona tämä pöytäkirja tulee voimaan kyseisen osallistujan osalta jäljempänä 6 kohdan mukaisesti. 2. Kukin osallistuja varmistaa, että jokainen sen luettelon sarakkeessa määrätty määrä, jolla ilmoitetaan myönnytyksen määrä, (jäljempänä "lopullinen määrä"), tulee voimaan viimeistään 1 päivänä tammikuuta 1972, jollei se tule voimaan 1 päivänä tammikuuta 1968. 1 päivän tammikuuta 1968 ja 1 päivän tammikuuta 1972 välisenä aikana osallistujat toimivat siten, että määrän alennukset eivät ole alhaisempia kuin jäljempänä alakohdissa mainitut alennukset eivätkä ne kohdistu jäljempänä alakohdissa mainittuja päivämääriä myöhempiin päiviin, jollei osallistujan luettelossa esitetyistä selkeistä määräyksistä muuta johdu. a) Osallistuja, joka aloittaa tulliensa alentamisen 1 päivänä tammikuuta 1968, suorittaa kyseisenä päivänä viidesosaa lopulliseen määrään tarvittavasta kokonaismäärästä vastaavan alennuksen ja neljä muuta samansuuruista alennusta 1 päivänä tammikuuta vuosina 1969, 1970, 1971 ja 1972. b) Osallistuja, joka aloittaa tulliensa alentamisen 1 päivänä heinäkuuta 1968 tai jonakin 1 päivän tammikuuta ja 1 päivän heinäkuuta 1968 välisenä päivänä, suorittaa kyseisenä päivänä kahta viidesosaa lopulliseen määrään tarvittavasta kokonaismäärästä vastaavan alennuksen ja loput kolme viidesosan suuruista alennusta samansuuruisina osina 1 päivänä tammikuuta vuosina 1970, 1971 ja 1972. 3. Kullakin osallistujalla on milloin tahansa, kun kyseisen osallistujan tämän pöytäkirjan liitteenä olevasta luettelosta on tullut yleissopimukseen liitetty luettelo tämän pöytäkirjan 1 kohdan mukaisesti, mahdollisuus suspendoida tai peruuttaa, kokonaan tai osittain, kyseisessä luettelossa oleva myönnytys minkä tahansa tuotteen osalta, jonka pääasiallinen toimittaja on jokin osallistuja tai hallitus (jäljempänä "liittyvä hallitus"), joka on neuvotellut liittymisestään vuosien 1964-1967 kauppaneuvottelukonferenssin yhteydessä ja jonka tähän pöytäkirjaan tai liittyvän hallituksen liittymispöytäkirjaan liitetystä luettelosta ei ole kuitenkaan vielä tullut yleissopimukseen liitettyä luetteloa; kuitenkin: a) Jokaisesta näin tehdystä myönnytyksen suspensiosta on ilmoitettava kirjallisesti sopimuspuolille kolmenkymmenen päivän kuluessa suspension päivämäärästä. b) Aikomuksesta tehdä tällainen myönnytyksen peruutus on ilmoitettava kirjallisesti sopimuspuolille kolmekymmentä päivää ennen suunniteltua peruutuksen päivämäärää. c) Pyynnöstä kuullaan mitä tahansa osallistujaa ja liittyvää hallitusta, jonka luettelosta tulee yleissopimukseen liitetty luettelo ja jolle kyseisellä tuotteella olisi huomattavaa merkitystä. d) Tällä tavalla tehdyn suspension tai peruutuksen soveltaminen lakkaa siitä päivästä, jolloin sen osallistujan tai liittyvän hallituksen, jolla on pääasiallisen toimittajan etu, luettelosta tulee yleissopimukseen liitetty luettelo. 4. a) Aina kun yleissopimuksen 2 artiklan 1 kohdan b ja c alakohdassa mainitaan kyseisen sopimuksen päivämäärä, kuhunkin tuotteeseen, johon sovelletaan tämän pöytäkirjan liitteenä olevassa luettelossa esitettyä myönnytystä, sovellettava päivä on tämän pöytäkirjan päivämäärä, sanotun kuitenkaan rajoittamatta sinä päivänä voimassa olevia velvoitteita. b) Yleissopimuksen 2 artiklan 6 kohdan a alakohdassa mainitun kyseisen sopimuksen päivämäärän osalta tämän pöytäkirjan liitteenä olevaan luetteloon sovellettava päivä on tämän pöytäkirjan päivämäärä. II - Loppumääräykset 5. a) Tämä pöytäkirja on avoinna osallistujien hyväksyttäväksi allekirjoituksella tai muulla tavoin 30 päivään kesäkuuta 1968. b) Tämän pöytäkirjan hyväksymisen määräaikaa voidaan pidentää enintään 31 päivään joulukuuta 1968 asti edustajien neuvoston päätöksellä. Kyseisessä päätöksessä on määrättävä kyseistä osallistujaa koskevan tämän pöytäkirjan liitteenä olevan luettelon voimaan tulemisen säännöistä ja edellytyksistä. 6. Tämä pöytäkirja tulee voimaan 1 päivänä tammikuuta 1968 niiden osallistujien osalta, jotka ovat hyväksyneet sen ennen 1 päivää joulukuuta 1967; niiden osallistujien osalta, jotka hyväksyvät sen mainitun päivän jälkeen, se tulee voimaan hyväksymispäivänä; joka tapauksessa viimeistään 1 päivänä joulukuuta 1967 ne osallistujat, jotka ovat hyväksyneet tämän pöytäkirjan tai jotka ovat silloin päättäneet hyväksyä sen, harkitsevat onko niiden lukumäärä riittävä, jotta olisi oikeutettua aloittaa tullien alentaminen 2 kohdan mukaisesti; jos lukumäärä ei ole riittävä, ne tekevät siitä ilmoituksen pääjohtajalle, joka pyytää kaikkia osallistujia harkitsemaan tilannetta mahdollisimman monien hyväksymisten saamiseksi mahdollisimman pian. 7. Tämä pöytäkirja talletetaan sopimuspuolien pääjohtajan huostaan, joka toimittaa välittömästi kaikille yleissopimuksen sopimuspuolille ja Euroopan talousyhteisölle oikeaksi todistetun jäljennöksen tästä pöytäkirjasta ja ilmoituksen jokaisesta mainitun pöytäkirjan hyväksymisestä 5 kohdan mukaisesti. 8. Tämä pöytäkirja rekisteröidään Yhdistyneiden Kansakuntien peruskirjan 102 artiklan määräysten mukaisesti. Tehty Genevessä kolmantenakymmenentenä päivänä kesäkuuta vuonna tuhat yhdeksänsataakuusikymmentäseitsemän ranskan ja englannin kielellä, lukuun ottamatta muita määräyksiä liitteinä olevien luetteloiden osalta, molempien tekstien ollessa yhtä todistusvoimaisia. LIITE Luettelot Euroopan talousyhteisön ja Euroopan hiili- ja teräsyhteisön sopimuspuolien myönnytyksistä(1) (1) Kyseiset luettelot ovat Genevessä 30 kesäkuuta 1967 ilmestyneen vuosien 1964-1967 kauppaneuvottelukonferenssin tuloksia koskevien lainsäädännöllisten asiakirjojen julkaisun osissa I-V. ETY:n ja EHTY:n luetteloiden osalta katso EYVL N:o L 305, 19.12.1968, s. 21 ja s. 170